**10/1/2009**

**Nr 1/2009**

**Nr 1/2009

Global Forum on Freedom of Expression og tilbud til våre medlemmer**Arbeidet med programmet til vårens store konferanse, Global Forum on Freedom of Expression i Oslo 1. - 6. juni, nærmer seg nå sluttfasen.  Forumets hjemmeside, <http://expressionforum.org/>holdes kontinuerlig oppdatert når det gjelder programmet og annen relevant informasjon.  Her kan man også melde seg på som deltager, eller eventuelt som frivillig medarbeider under forumet.
    Det koster 350 Euro å melde seg på den åpne delen av forumet som foregår fra og med onsdag 3. til og med fredag 5. juni (€250 for to dager).  Når du er registrert kan du også melde deg på ett eller flere av de ca. 30 seminarene som finner sted.  I tillegg får du tilgang til åpningsseremonien på SAS-hotellet onsdag 3. juni og en mottagelse i Oslo Rådhus samme kveld, en båttur til Oscarsborg Festning der vi serverer en buffet i forbindelse med åpningen av en utstilling av avistegninger og overrekkelse av en pris fra Den Internasjonale Forleggerforeningen, samt andre kulturelle og ytringsfrihetsrelaterte program.  Se hjemmesiden for mer fullstendig programinformasjon.
    Norsk PENs styre har besluttet å støtte deltagelse på forumet for inntil 15 medlemmer.  De som er interessert må skrive seg på en liste som legges fram på årsmøtet 28.04 (se neste avsnitt).  Medlemmer som er bosatt utenbys kan søke støtte til deltagelse på e-post eller pr. brev.  I tillegg vil det være rimelig adgang for våre medlemmer til enkeltarrangementene på SAS-hotellet og Litteraturhuset.  Vi kommer tilbake med informasjon om dette i begynnelsen av mai.

**Norsk PENs årsmøte**Årsmøtet 2009 finner sted i "Nedjma" på Litteraturhuset i Oslo, tirsdag 28. april kl 17.00 - 18.00.  Innkalling og dagsorden sendes alle medlemmer i slutten av mars.  Etter den formelle delen av årsmøte, inviterer vi til debatt i forbindelse med Durban II-konferansen om rasisme, som finner sted i Geneve i tidsrommet 20. - 24. april.  Nærmere informasjon vil være tilgjengelig på våre hjemmesider.

**Ossietzkyprisen 2008**Norsk PEN delte i 2008 ut to Ossietzkypriser. Den ene gikk til Tibetkomitéens Chungdak Koren for hennes arbeid for tibetanerenes rettigheter i Norge. Den andre til professor Francis Sejersted for hans virke for yttringsfrihetens sak, både i Institusjonen Fritt Ord, Ytringsfrihetskommisjonen og Nobelkomitéen.
        "De to prismottakerene demonstrerer hver på sin måte betydningen av det frie ord, og viser gjennom mangeårig praksis hvordan ytringsfriheten er avhengig av at det finnes uredde og tålmodige enkeltindivider som tar den i bruk og forsvarer den", sa Norsk PENs leder, Anders Heger, i forbindelse med prisutdelingen som fant sted på Litteraturhuset 13. november i fjor.  Talene til de to prisvinnerne ble holdt av daglig leder i radiostasjonen Voice of Tibet, Øystein Alme (Koren) og professor Helge Rønning (Sejersted) og er tilgjengelige på våre hjemmesider under Arkiv-> taler og innlegg.

**Fribyantologien - tilbud til medlemmer**I forbindelse med Bokmessen på Lillestrøm i november i fjor, ble det produsert en antologi med bidrag fra våre mange fribyforfattere.  Antologien - "De Stemmeløses Røst" er redigert av tidligere Norsk PEN-leder Kjell Olaf Jensen og produsert i samarbeid med og med praktisk hjelp og økonomisk støtte fra Den Norske Forleggerforeningen og Cappelendamm.  Bidragsytere er: Musa Mutaev, Easterine Kire Iralu, Gilles Dossou-Gouin, Mansur Rajih, Aziz Sangtarash, Carlos Sherman, Soudazbeh Alishahi, Salah Salim Ali, Basim Mardan og Chenjerai Hove.
    Boken er ikke i vanlig salg, men Norsk PEN har et lite restopplag som vi tilbyr våre medlemmer gratis.  Alt du må gjøre er å sende en epost eller et postkort til Norsk PEN og bestille boken.  Vi tar forbehold om at restopplaget er begrenset.

**Bloggerseminaret**Seminaret "Fritt fram på Nett?" samlet fullt hus på Litteraturhuset i Oslo 2. februar.  Bakgrunnen for seminaret var Bernt Hagtvets anmeldelse av Hegnar Online for å spre rasisme og politiets henleggelse av saken på grunn av manglende lovhjemmel.  Både Hagtvet og redaktør i Hegnar Online, Stein Ove Haugen, var blant innlederne, i tillegg til bloggeren VamPus, leder i Norsk Journalistlag Elin Floberghagen og førstelektor ved HiO, Audgunn Oltedal.  Noe av poenget med seminaret ble godt illustrert gjennom at ca. halvparten av publikum var vel så opptatt med sin egen paralelle debatt på nettet, som å følge med på debatten i salen.

**Mediekonferanse i Beirut**Nestleder Elisabeh Eide, styremedlem Asbjørn Øverås og generalsekretær Carl Morten Iversen deltok i desember i fjor på en to-dagers konferanse om arabiske medier i Beirut, Libanon.  Konferansen, som ble arrangert av WAN - World Association of Newspapers, bød på en rekke interessante innslag, blant annet om blogging og sensur.  I tillegg fikk deltagerne en statusrapport fra Tunisia, arrangert av Tunisian Monitoring Group (TMG).  Mange medlemmer i TMG var til stede på konferansen og møttes for blant annet å diskutere framdriften i arbeidet med TMGs EU-søknad, der man har fått positive, muntlige signaler, men så langt ingen kontrakt og ikke noe penger til det planlagte, videre arbeidet.
    Medarrangør for denne konferansen er Beirut-avisen Al-Nahar, som mistet sin daværende skribent og direktør, journalisten Gebran Tueni, i et attentat i 2005.  Avisen har etablert en ytringsfrihetspris i hans navn, og denne deles nå ut årlig i forbindelse med WAN-konferansen.